**Forssan seutukunta** on yksi Suomen seutukunnista. Se sijaitsee Kanta-Hämeen maakunnassa. Siihen kuuluu viisi kuntaa, joista vain Forssa on kaupunki. Seutukunnan LAU 1 -numerokoodi on 053. Forssan seutukunnan asukasluku oli 32 034 (2021-12-3131. joulukuuta 2021).

Lounais-Hämeen seitsemästä kunnasta viisi kuuluu Forssan seutukuntaan. Seutukunnan pohjoispuolella sijaitseva Urjalan kunta kuuluu Etelä-Pirkanmaan seutukuntaan ja eteläpuolella sijaitseva Someron kaupunki puolestaan Salon seutukuntaan. Myös pääosa Lounais-Hämeen väestöstä asuu Forssan seutukunnasta. Seutukunnan väestöstä noin puolet asuu Forssan kaupungissa. Suurin taajama on Forssan keskustaajama, johon kuuluvat Forssan kaupunkimaisesti rakennetun alueen lisäksi myös Tammelan kirkonkylä ja Jokioisten kuntakeskus. Seutukunnan kunnat ovat aikoinaan eronneet Tammelasta, joka on edelleen pinta-alaltaan seutukunnan kunnista selvästi suurin.

Idässä Forssan seutukunta rajoittuu Kanta-Hämeessä sijaitseviin Hämeenlinnan seutukuntaan ja Riihimäen seutukuntaan. Lännessä rajanaapurina on Varsinais-Suomessa sijaitseva Loimaan seutukunta. Humppilalla on lyhyt raja myös Lounais-Pirkanmaan seutukunnan ja Tammelalla Uuteenmaahan kuuluvan Lohjan seutukunnan kanssa.

Kunnat
------


**1**
**2**
**3**
**4**
**5**

Oikealla näkyvässä kartassa seutukunnan kunnat on esitetty Kanta-Hämeen kuntajakokartalla. Seuraavan luettelon suluissa olevat numerot vastaavat kartan numerointia.

| Vaakuna | Kunta | Väkiluku(2023) | Maa-pinta-ala(km²) | Väestön-tiheys(as./km²) | Kunnallis-vero(2024) | Suomen-kieliset(2022) | Ruotsin-kieliset(2022) | Muun-kieliset(2022) |
| --- | --- | --- | --- | --- | --- | --- | --- | --- |
| Forssan vaakuna | Forssa | 16 502 | 249 | 66 | 8.2 % | 93 % | 0,3 % | 6 % |
| Humppilan vaakuna | Humppila | 2 125 | 148 | 14 | 9.3 % | 99 % | 0,1 % | 2 % |
| Jokioisen vaakuna | Jokioinen | 4 916 | 180 | 27 | 8.7 % | 98 % | 0,4 % | 3 % |
| Tammelan vaakuna | Tammela | 5 845 | 641 | 9 | 8.6 % | 98 % | 0,2 % | 2 % |
| Ypäjän vaakuna | Ypäjä | 2 207 | 183 | 12 | 9.3 % | 99 % | 0,5 % | 2 % |
|  | **yhteensä** | 31 595 | 1 401 | 23 |  | 96 % | 0,3 % | 5 % |

  

Alueella on tehty yksi kuntaliitos vuonna 1969, jolloin Koijärvi liitettiin pääosin Forssaan ja pieniltä osin Urjalaan. Seutukuntajako otettiin Suomessa käyttöön kuitenkin vasta vuonna 1994, eikä sen jälkeisenä aikana kuntajaossa ole tapahtunut muutoksia.

Väestönkehitys
--------------

Seuraavassa kuvaajassa on esitetty seutukunnan väestönkehitys viiden vuoden välein vuodesta 1975 lähtien. Käytetty aluejako on 1.1.2022 tilanteen mukainen.


| Forssan seutukunnan väestönkehitys 1975–2020 |
| --- |
| Vuosi |  |  | Asukkaita |  |
| 1975 |    | 35 291 |
| 1980 |    | 35 647 |
| 1985 |    | 36 656 |
| 1990 |    | 36 653 |
| 1995 |    | 36 800 |
| 2000 |    | 35 866 |
| 2005 |    | 35 455 |
| 2010 |    | 35 286 |
| 2015 |    | 33 926 |
| 2020 |    | 32 365 |
| Lähde: Tilastokeskus. |

Vuosien 1975 ja 1985 välillä seutukunnan väkiluku nousi reilulla tuhannella asukkaalla. Viiden vuoden välein tehdyn tarkastelun perusteella seutukunnan väkiluku oli suurimmillaan vuonna 1995, jolloin asukkaita oli 36 800. Vuosien 1995 ja 2010 välillä väkiluku laski noin puolellatoista tuhannella ja vuosien 2010 ja 2020 välillä lähes kolmella tuhannella.

Liikenneyhteydet
----------------

Seutukunnan halki kulkevat valtatie 2 Helsingistä Poriin ja valtatie 10 Turusta Hämeenlinnaan. Humppilassa myös valtatie 9 Turusta Tampereelle kulkee jonkin matkaa seutukunnan alueella. Historiallisiin teihin kuuluu Hämeen Härkätie, joka kulkee osan matkastaan Tammelan alueella.

Rautatieliikenteen osalta seutukuntaa palvelee Humppilan rautatieasema, joka sijaitsee Turku–Toijala-radan varrella. Aiemmin toiminnassa ovat olleet myös Ypäjän rautatieasema ja Matkun rautatieasema, joiden asemarakennuksetkin on sittemmin purettu.

Luonto
------

Seutukunnan suurin järvi on Tammelan Pyhäjärvi, josta Forssan keskustan, Jokioisten ja Ypäjän halki virtaava Loimijoki saa alkunsa. Seutukunnassa on kaksi kansallispuistoa: Liesjärven kansallispuisto ja Torronsuon kansallispuisto, jotka molemmat sijaitsevat Tammelassa.

Kuvia
-----

* Loimijokea Forssan keskustassa.Loimijokea Forssan keskustassa.
* Humppilan asema Jokioisten Museorautatiellä.Humppilan asema Jokioisten Museorautatiellä.
* Jokioisten kartanon päärakennus.Jokioisten kartanon päärakennus.
* Torronsuon kansallispuisto Tammelassa.Torronsuon kansallispuisto Tammelassa.
* Hevospatsas Ypäjän keskustassa.Hevospatsas Ypäjän keskustassa.

Lähteet
-------

1. 1 2  Väestö iän (1-v.) ja sukupuolen mukaan alueittain, 1972-2021  31.12.2021. Tilastokeskus. Viitattu 26.8.2022.
2. ↑  Väestö iän (1-v.) ja sukupuolen mukaan alueittain, 1972-2021 Tilastokeskus. Viitattu 18.10.2022. [vanhentunut linkki]

Aiheesta muualla
----------------

* Forssan karttapalvelu
* Forssan seudun hyvinvointikuntayhtymä
* LounaPlussa ry

### Kuntien kotisivut

* Forssan kaupungin kotisivut
* Humppilan kunnan kotisivut
* Jokioisten kunnan kotisivut
* Tammelan kunnan kotisivut
* Ypäjän kunnan kotisivut

Kanta-Hämeen maakunnan seutukunnat

* Forssan seutukunta
* Hämeenlinnan seutukunta
* Riihimäen seutukunta